**EstKONSULT** on üks Eesti vanemaid inseneribüroosid. See asutati 16. jaanuaril 1990.

Büroo kuulub Eesti Projektbüroode Liitu ja Eesti Kaubandus-Tööstuskotta. 2004. aastast on EstKONSULT Eesti Betooniühingu asutajaliige.

Firma tegutseb Tallinnas aadressil Sõpruse pst 151.

Ajalugu
-------

EstKONSULT loodi Nõukogude Liidu, Soome ja Rootsi ühisfirmana. Firma asutasid ENSV Ehitusministeeriumi allasutuse Ehituskomitee infokeskus Ehitusinfo, Soome suurim ehitusprojekteerimisfirma Finnmap Oy ja viimase Rootsi tütarettevõte Byggkonsult Karle AB. Ettevõtet asusid juhtima ehitusinsenerid Lembit Linnupõld ja Tiit Masso. Eestlaste jaoks oli firma eesmärk tuua Eestisse ehitusalase projekteerimise kõrgtehnoloogia, välisinvestorid soovisid siseneda NSV Liidu turule.

Suure osa algsest aktsiakapitalist moodustasid seadmed, sh kaks Intel 286 protsessoriga arvutit. EstKONSULT oli üks esimesi arvutiprojekteerimisele siirdunud ettevõtteid NSV Liidus.

1991. aasta lõpus müüs Eesti Ehitusministeerium oma 50% osaluse firmas Finnmap Oy-le. Samal päeval ostis 45% ettevõtte osalusest EstKONSULTis töötavate inseneride vastloodud aktsiaselts E-KONSULT. Sellest peale on firma 100%-liselt eraettevõte.

1993. aastal läks Finnmap Oy pankrotti ning Byggkonsult Karle AB likvideeriti. Osalus EstKONSULTis läks üle Finnmapi ühele järeltulijale, ehituskonstruktsioonide projekteerimise firmale Finnmap Consulting Oy.

Alates augustist 1997 on E-KONSULT OÜ osalus firmas 60%. Ühisettevõte EstKONSULT registreeriti ümber osaühinguks.

Alates jaanuarist 2015 on E-KONSULT OÜ osalus firmas 100%.

### Tegevus

EstKONSULT on projekteerinud nii hooneid (elumajad, ühiskondlikud hooned, kaubanduskeskused) kui ka rajatisi (sillad, sadamarajatised, tunnelid).

2002. aastal pälvis EstKONSULTi projekteeritud Tartu vangla Eesti Ehitusmaterjalide Tootjate Liidult aasta betoonehitise tiitli, büroo sai selle eest projekteerija auhinna.

2004. aastal projekteeris EstKONSULT koos AS-iga E-Betoonelement Kunda Tselluloositehase põhihoonete konstruktsiooni.

Koos VPN Projektbüroo OÜ-ga projekteeris ESTKONSULT Muuga sadama vabatsooni ASi Tallinna Sadam tellimusel 2005. aastal avatud Eesti iseseisvusaja pikima maanteesilla. Põhjaranna betoonviadukti pikkus on 297 meetrit ja laius 10,8 meetrit.

2007. aastal projekteeris EstKONSULT Ruhnu sadama ning koostas Sakala keskuse lammutusprojekti.

2008. aastal avatud Maarjamõisa kliinikumi I ehitusjärgu projekteerisid EstKONSULTi ja Arhitektuuribüroo Kalle Rõõmus .

Samuti projekteeris EstKONSULT 2011. aastal avatud kai Hundipea sadamas, mis on veeteede ameti laevastiku peasadam.

2012. aastal võitis büroo Saare Liinide hanke Saaremaa ja Vilsandi vahelise laevaliikluse uuringuks ja eelhinnanguks. Uuringu eesmärk oli selgitada välja Vikati ja Papissaare sadama tehniline olukord ja sobivus reisilaeva Vilsandi teenindamiseks ning analüüsida võimalust sadamad rekonstrueerida.

2013. aastal võitis EstKONSULT Põhja-Tallinna spordikompleksi ja ühiskondliku hoone projekteerimise ideekonkursi, võidutöö autorid olid Ott Kadarik ja Mihkel Tüür.

EstKONSULT on ka Ülemiste ristmiku tunneli ja viadukti projekteerija.

Väljaspool Eestit on firma projekteerinud Eesti saatkonnahooned Vilniusse ja Pekingisse, kaubanduskeskusi Moskvasse ja Kiievisse ning korterelamuid ja ärihooneid Helsingisse ja Tjumeni oblastisse Venemaal.

Viited
------

1. ↑  "Fakte ajaloost" BDO Eesti kodulehel (vaadatud 27. veebruaril 2013)
2. ↑  EstKONSULT OÜ Eesti Projektbüroode Liidu kodulehel (vaadatud 27. veebruaril 2013)
3. ↑  "Ansip heitis manifesti prügikasti" Äripäev, 07.09.2010 (vaadatud 27. veebruaril 2013)
4. ↑  Heidit Kaio "42 ettevõtet asutasid Eesti Betooniühingu"[*alaline kõdulink*] Äripäev, 13.02.2004 (vaadatud 27. veebruaril 2013)
5. 1 2 3 4  "Inseneribüroo EstKONSULT - ajaloo ja tõsiste tulemustega projekteerimisfirma" Juubel: Äripäeva 5-, 10- ja 20-aastaste firmade erileht, 27. jaanuar 2010, lk 21
6. ↑  "Betoonehitiseks 2002 valiti Tartu vangla"[*alaline kõdulink*] Äripäev, 12.03.2003 (vaadatud 27. veebruaril 2013)
7. ↑  Krista Taim "E-Betoonelement ehitab Kunda Tselluloositehase põhihoonete konstruktsiooni"[*alaline kõdulink*] Äripäev, 19.10.2004 (vaadatud 27. veebruaril 2013)
8. ↑  Ülo Toomsalu "PM: Tallinna sadam ehitas Muugale iseseisvusaja pikima maanteesilla"[*alaline kõdulink*] Äripäev, 15.04.2005 (vaadatud 27. veebruaril 2013)
9. ↑  Silvi Kanošina "Ruhnlased võtavad kruiisilaeva randumist naljana"[*alaline kõdulink*] Pärnu Postimees, 17.07.2007 (vaadatud 27. veebruaril 2013)
10. ↑  "Veeteede Amet avab täna Hundipea sadamas uue kai"[*alaline kõdulink*] Postimees/veeteede ameti pressiteade, 17.11.2011 (vaadatud 27. veebruaril 2013)
11. ↑  "Kliinikumi uued ravikorpused said Tartu linnavalitsuselt kasutusloa"[*alaline kõdulink*] Postimees/Tartu Ülikooli Kliinikumi pressiteade, 30. oktoober 2008 (vaadatud 27. veebruaril 2013)
12. ↑  Mariliis Pinn "Sakala keskuse lammutuselt võis lenduda asbestikiude"[*alaline kõdulink*] Äripäev, 04.05.2007 (vaadatud 27. veebruaril 2013)
13. ↑  Monika Puutsa "EstKONSULT uurib Vilsandi laevaliiklust" Saarte Hääl, 28.09.2012 (vaadatud 27. veebruaril 2013)
14. ↑  "Sõle spordikompleksi ideekonkursi võitis EstKonsult" Postimees, 20.02.2013 (vaadatud 27. veebruaril 2013)

Kirjandus
---------

* "Inseneribüroo EstKONSULT - ajaloo ja tõsiste tulemustega projekteerimisfirma" Juubel: Äripäeva 5-, 10- ja 20-aastaste firmade erileht, 27. jaanuar 2010, lk 21

Välislingid
-----------

* EstKONSULT OÜ koduleht
* "Sõle spordikompleksi ideekonkursi võitis EstKonsult" Postimees, 20.02.2013
* Monika Puutsa "EstKONSULT uurib Vilsandi laevaliiklust" Saarte Hääl, 28.09.2012